**ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ**

**ΓΕΝΙΚΗ ΔΙΕΥΘΥΝΣΗ ΑΡΧΑΙΟΤΗΤΩΝ ΚΑΙ ΠΟΛΙΤΙΣΤΙΚΗΣ ΚΛΗΡΟΝΟΜΙΑΣ**

****

**ΔΕΛΤΙΟ ΤΥΠΟΥ**

**Αναγνώριση του Μηχανισμού των Αντικυθήρων**

**ως Ιστορικού Μηχανολογικού Ορόσημου**

Τετάρτη 26 Ιουνίου 2019, 16:00

Ο Μηχανισμός των Αντικυθήρων, ένα μοναδικό εύρημα του 1ου αι. π.Χ., βρέθηκε στο βυθό της θάλασσας των Αντικυθήρων το 1901 και έκτοτε απασχολεί την επιστημονική κοινότητα με τις τεχνικές γνώσεις και δεξιότητες, καθώς και τον πλούτο των επιστημονικών πληροφοριών που εμπεριέχει. Πρόκειται για τον αρχαιότερο πολυσύνθετο μηχανισμό με οδοντωτούς τροχούς που έχει διασωθεί, αποτελώντας ουσιαστικά έναν αστρονομικό και ημερολογιακό αναλογικό υπολογιστή, σχεδιασμένο για να προβλέπει αστρονομικά φαινόμενα και να τηρεί πολυετές ημερολόγιο ακριβείας. Το μικρό μέγεθος του μηχανισμού, τα λεπτομερή συστήματα οδοντωτών τροχών, τα διαφορικά και επικυκλικά γρανάζια, καθώς και το σύστημα πίρου-σχισμής αποδεικνύουν ότι οι Έλληνες μηχανικοί της Ελληνιστικής περιόδου είχαν πολύ μεγαλύτερη ευχέρεια στη σχεδίαση μηχανισμών με οδοντωτούς τροχούς από αυτή που μαρτυρείται στις γραπτές πηγές. Ανάλογοι σύνθετοι μηχανισμοί δεν θα εμφανιστούν ξανά στην Ευρώπη μέχρι τα μηχανικά ρολόγια του 13ου αιώνα.

Αναγνωρίζοντας την εξαιρετική σημασία του Μηχανισμού των Αντικυθήρων στην ιστορία και εξέλιξη της Μηχανολογικής Επιστήμης και Τεχνολογίας, ο Αμερικάνικος Σύλλογος Μηχανολόγων Μηχανικών ΑSME(American Society of Mechanical Engineering), που αριθμεί 200.000 μέλη σε ολόκληρο τον κόσμο, αποφάσισε να αναγνωρίσει τον Μηχανισμό ως Ιστορικό Ορόσημο Μηχανολογικής Ανάπτυξης (Historical Mechanical Engineering Landmark) και να απονείμει τιμητική πλακέτα.

Την **Τετάρτη 26 Ιουνίου 2019** και **ώρα 16:00** στην κεντρική αίθουσα του Βωμού του Εθνικού Αρχαιολογικού Μουσείου θα πραγματοποιηθεί η εκδήλωση απονομής της τιμητικής πλακέτας. Έγκριτοι Έλληνες και Αμερικανοί επιστήμονες θα κάνουν σύντομες ανακοινώσεις ως προς την ιδιαίτερη συμβολή του Μηχανισμού στην επιστήμη, αλλά και τις συνεχιζόμενες έρευνες για την καλύτερη κατανόηση της δομής και της λειτουργίας του.

Για την παρακολούθηση της εκδήλωσης δεν απαιτείται δήλωση συμμετοχής. Οι ανακοινώσεις θα γίνουν στην αγγλική γλώσσα.

**Στοιχεία επικοινωνίας:**

**Ώρες λειτουργίας**: Δευτέρα, Τετάρτη-Κυριακή 08:00-20:00, Τρίτη 12:30-20:00

**Διεύθυνση**: Εθνικό Αρχαιολογικό Μουσείο, 28ης Οκτωβρίου 44, Αθήνα 106 82

**Τηλ**: 213214 4800 **Fax**: 210 8213573

**Email**: eam@culture.gr **Ιστότοπος**: [www.namuseum.gr](http://www.namuseum.gr)

Χορηγοί επικοινωνίας:  

Λεζάντα φωτογραφίας

Εικ. 1. Τα 82 σωζόμενα θραύσματα του «Μηχανισμού των Αντικυθήρων». Β΄ μισό 2ου αι. π.Χ. Ανελκύστηκαν από το ναυάγιο των Αντικυθήρων κατά τις έρευνες του 1900-1901. (© Εθνικό Αρχαιολογικό Μουσείο/ΤΑΠ).

Επισυνάπτεται το πρόγραμμα της εκδήλωσης.